На основу члана 13. став 7. Закона о управљању привредним друштвима која су у власништву Републике Србије („Службени гласник РС”, број 76/23),
Министар привреде доноси
ПРАВИЛНИК
о садржају и начину спровођења смерница којима се утврђују општи годишњи циљеви друштава капитала
"Службени гласник РС", број 78 од 26. августа 2026.
Члан 1.
Овим правилником прописује се садржај и начин спровођења општих годишњих циљева друштава капитала који се утврђују кроз годишње смернице за управљање (у даљем тексту: Смернице).
Члан 2.
Смерницама се утврђују годишњи циљеви друштва капитала (у даљем тексту: општи циљ) са мерама и упутствима за њихово остваривање, а нарочито имајући у виду област и сложеност пословања, величину, власничку структуру, као и остале критеријуме од значаја за друштво капитала, у складу са Законом.
Члан 3.
Смернице садрже:
1) утврђен општи циљ за наредну годину усклађен са циљевима централизованог власничког управљања;
2) мере и упутство за остваривање општег циља;
3) утврђени износ нето трошкова за пружене јавне услуге и начин обезбеђивања средстава за њихову надокнаду ради остваривања циљева јавног сектора;
4) друге мере потребне за пословање друштва капитала на годишњем нивоу.
Члан 4.
Општи циљ за наредну годину изражава очекиване резултате пословања друштва капитала.
Члан 5.
Општи циљ утврђује се као финансијски или нефинансијски општи циљ.
Финансијски општи циљ утврђује се према мерилима за остваривање профитабилности, финансијске стабилности, ликвидности, ефикасне наплате потраживања, као и према другим мерљивим финансијским показатељима.
Нефинансијски општи циљ утврђује се према специфичностима делатности које друштво капитала обавља (нпр. обиму, квалитету и доступности добара и/или услуга, задовољству корисника, иновацијама, одрживости пословања, утицају на животну средину, друштвеној одговорности) а по потреби и другим мерљивим показатељима.
Члан 6.
Друштва капитала најкасније до 1. августа текуће године достављају предлоге за израду Смерница, у штампаном формату на адресу: Министарство привреде, Кнеза Милоша 20, Београд и електронским путем на мејл: komisijazasmernice@privreda.gov.rs.
Члан 7.
Смернице се достављају друштву капитала у папирном облику путем поште и електронским путем.
Члан 8.
Смернице се спроводе реализацијом општег годишњег циља.
У складу са утврђеним општим циљем, у годишњем плану пословања друштва капитала дефинишу се посебни циљеви са кључним показатељима учинка и идентификују се ризици за њихово остварење, у складу са Законом и овим правилником.
Посебни циљеви представљају разраду и конкретизацију општег циља за који се утврђује одговарајући кључни показатељ учинка.
Кључни показатељ учинка у смислу овог правилника је индикатор којим се мери остварење посебног циља и за који се приказује почетна вредност, циљана вредност, период у којем се циљана вредност остварује и извор провере.
Члан 9.
Овај правилник ступа на снагу наредног дана од дана објављивања у „Службеном гласнику Републике Србије”, осим одредбе члана 3. тачка 3) овог правилника која се примењује од 1. јануара 2028. године.

У Београду, 19. августа 2026. године
Министар,
Адријана Месаровић, с.р.
